Lad det være sagt med det samme: Benny Nielsen ligner ikke en på 70 år. Og han føler sig egentlig heller ikke som en på 70 år. Men 70 år, det er han nu engang, og det er efterhånden seks år siden, han gik på pension. Men alderen og titlen som pensionist er ikke noget, Benny Nielsen gider at rette sig efter. Derfor har han de seneste tre år genoptaget sin gamle passion for boksning og er blevet frivillig træner i bokseklubben AK Jyden i Aalborg. - Jeg gik egentlig og trænede med de gamle herude, men så kom de og spurgte, om jeg ikke ville træne de unge også. Og det ville jeg da godt, siger Benny Nielsen. Han løber med til opvarmningen og følger sagtens med de unge. Sådan det meste af tiden, i hvert fald. - Nogle af tingene springer jeg over. Altså, jeg kan godt... Men jeg skal jo holde halvanden time endnu, griner Benny Nielsen. Han kan godt lide stemningen og omgangstonen i klubben. Og han er glad for chancen for at lære nogle af de ting fra sig, han selv lærte som helt ung. - Jeg nyder min pensionisttilværelse ved at komme herud. Selvfølgelig er det også dejligt at læse en bog derhjemme eller at køre en tur på cyklen, men jeg nyder det herude, forklarer han. Og opfordringen fra AK Jydens alderspræsident er klar til de andre gamle boksere, der måtte sidder derude og savne sporten: - Jeg vil bare sige - I skulle tage at få vanten på og komme ud og hjælpe i klubberne. Der mangler folk. Fordi man er +70 kan man jo godt være med stadigvæk, siger Benny Nielsen.

Opsummering:
Benny Nielsen på 70 år føler sig ikke gammel, og han kan sagtens følge med de unge boksere i AK Jyden. Det meste af tiden.